ZMLUVA O DIELO
uzatvorená podľa ustanovenia § 536 a nasl. Obchodného zákonníka

Článok I.
Zmluvné strany

1.1. Objednávateľ 
Názov: 			Mesto Dunajská Streda
Štatutárny zástupca: 		JUDr. Hájos Zoltán  - primátor mesta
Sídlo: 				Hlavná 50/16, 929 01 Dunajská Streda
IČO: 				00305383
DIČ:				2021129968
Bankové spojenie :		06602674018/1111
Číslo účtu :			UniCreditBank Slovakia, a.s.
( ďalej len „objednávateľ“)

1.1. Dodávateľ 
Obchodné meno:
Sídlo/Miesto podnikania:
Štatutárny zástupca:
IČO :
IČ DPH :
Bankové spojenie :
Číslo účtu :
Zapísaný v registri: 
(ďalej len „dodávateľ“)

Článok II.
Predmet zmluvy

2.1. Predmetom tejto zmluvy je zhotovenie diela „Zlepšenie dopravno-bezpečnostnej situácie v Dunajskej Strede“ a to:
•	Vybudovať prechody na Jilemnického ulici v Dunajskej Strede pred bytovým domom č. 2164 a na Ulici Istvána Gyurcsóa v Dunajskej Strede pred bytovým domom č. 1382 – viď. nákres, príloha č. 2 a 3, 
•	technické zariadenia na zníženie rizika vzniku dopravných nehôd je potrebné osadiť na ceste č. II/507 zo smeru od mesta Dunajská Streda – vpravo pri vjazde do Mliečan  a na ceste č. II/507 zo smeru od obce Vrakúň – vpravo pri vjazde do Mliečan  – viď. nákres, príloha č. 4 a 5,
 	Presná technická špecifikácia projektu je  uvedená v prílohe č.1 tejto zmluvy.
2.2. Dodávateľ sa zaväzuje zhotoviť dielo pre objednávateľa riadne a v dohodnutom termíne a zabezpečiť súvisiace dodávky a stavebné práce špecifikované  v položkovitom rozpočte. 
2.3. Objednávateľ sa zaväzuje zaplatiť za predmet plnenia cenu uvedenú v Článku III. tejto zmluvy na účet dodávateľa uvedený v záhlaví tejto zmluvy.
2.4. Nedodržanie záväzku dodania predmetu plnenia v dohodnutom množstve, v  cene a termíne zo strany dodávateľa budú zmluvné strany považovať za podstatné porušenie zmluvy.

Článok III.
Cena a platobné podmienky

3.1. Cena za predmet zmluvy je stanovená dohodou v zmysle zákona NR SR č.18/1996 Z.z. o cenách v znení neskorších predpisov a vyhlášky MF SR č. 87/1996 Z.z., ktorou sa vykonáva zákon NR SR č. 18/1996 Z.z o cenách v znení neskorších úprav. Zmluvná cena bola určená na základe výsledku vykonaného verejného obstarávania. 
3.2. Cena za predmet zmluvy je stanovená nasledovne:
    cena  bez DPH			 Eur 
 DPH 20%                                     			   Eur	 
 Konečná cena spolu 	  		               Eur
Presný rozsah ocenených dodávok a prác je uvedený v prílohe č.1 tejto zmluvy.
3.3. Predmet zmluvy bude financovaný zo štátneho rozpočtu Slovenskej republiky na rok 2013 na činnosti súvisiace s bezpečnosťou cestnej premávky a z rozpočtu objednávateľa.
3.4. Právo na zaplatenie ceny vzniká dodávateľovi riadnym a včasným splnením jeho záväzku spôsobom a v mieste plnenia v súlade s touto zmluvou. 
3.5. Po protokolárnom prevzatí predmetu zmluvy zástupcom objednávateľa v mieste plnenia, dodávateľ vystaví faktúru a odošle ju na adresu: Mesto Dunajská Streda, Hlavná 50/16,92901 Dunajská Streda v šiestich vyhotoveniach.
3.6.Daňový doklad – faktúra musí obsahovať všetky náležitosti podľa zákona NR SR č. 222/2004 Z.z. o dani z pridanej hodnoty v znení neskorších predpisov. Dodávateľ je povinný uviesť na všetkých písomných materiáloch potvrdzujúcich plnenie zmluvy názov projektu v tvare: „Zlepšenie dopravno-bezpečnostnej situácie v Dunajskej Strede“.
3.7. Dodávateľ sa zaväzuje riadne vystavenú faktúru doručiť objednávateľovi do 4 dní odo dňa termínu stanoveného na odovzdanie diela. 
3.8. Objednávateľ je povinný zaplatiť fakturovanú cenu v lehote do 30 dní odo dňa nasledujúceho po dni doručenia faktúry, najneskôr však do 31.03.2014. Úhrada faktúr bude realizovaná výhradne prevodným príkazom z účtu v banke.

Článok IV.
Miesto, termín a spôsob plnenia

4.1. Miestom dodania tovarov a uskutočnenia stavebných prác  je:  podľa bodu 2.1. tejto zmluvy.
4.2.  Dodávateľ sa zaväzuje zhotoviť dielo  v termíne najneskôr do 21.03.2014.
4.3. Dodávateľ splní svoju povinnosť vykonať dielo, ktoré je predmetom tejto zmluvy jeho riadnym a včasným dokončením bez vád a nedorobkov brániacich užívaniu diela. 
4.4. Ukončenie diela nastáva podpisom Protokolu o odovzdaní a prevzatí diela podpísaného poverenými zástupcami obidvoch zmluvných strán. Protokol o odovzdaní a prevzatí diela (ďalej len „Protokol“) spisuje dodávateľ v  8 (osem) vyhotoveniach, z ktorých po dve vyhotovenia obdrží dodávateľ a po šesť objednávateľ. Protokol bude obsahovať základné údaje dokončeného diela, súpis zistených vád a nedorobkov (ak sa takéto vyskytnú), dohodu o opatreniach a lehotách na ich odstránenie, vrátane záručnej doby. 
4.5. Dodávateľ je povinný vyzvať Objednávateľa na preberacie konanie písomne minimálne 3 (tri) pracovné dni vopred.

Článok V.
Práva a povinnosti zmluvných strán

5.1. Dodávateľ je povinný plniť predmet zmluvy riadne a včas, v súlade s ustanoveniami tejto zmluvy. 
5.2. Dodávateľ je povinný vyhotoviť podrobnú fotodokumentáciu potvrdzujúcu realizáciu každej aktivity a túto odovzdať objednávateľovi na CD alebo DVD nosiči súčasne s protokolom o odovzdaní a prevzatí diela; fotodokumentáciou je povinný zaznamenať stav pred realizáciou, počas realizácie a po realizácii každej aktivity. 
5.3. Dodávateľ je povinný strpieť výkon kontroly/auditu/overovania súvisiaceho s dodávaným tovarom a prácami kedykoľvek počas platnosti a účinnosti tejto zmluvy objednávateľom a oprávnenými orgánmi a poskytnúť im všetku potrebnú súčinnosť. 
5.4. Objednávateľ je povinný prevziať riadne a včas zhotovené dielo a zaplatiť zaň dohodnutú cenu. Objednávateľ je oprávnený kontrolovať množstvo, neporušenosť a funkčnosť diela. V prípade, ak zistí vady, ktoré bránia užívaniu diela, je povinný prevziať dielo až po odstránení týchto vád. 
5.5. Objednávateľ je povinný zabezpečiť dodávateľovi potrebnú súčinnosť a všetky potrebné informácie za účelom plnenia zmluvy. 
5.6. Dodávateľ je povinný odstrániť drobné vady diela, ktoré nebránia riadnemu užívaniu diela v dohodnutej lehote.

Článok VI.
Zmluvné pokuty a úrok z omeškania

6.1. V prípade, že dodávateľ nedodrží termín plnenia dohodnutý v tejto zmluve (Čl. IV. bod 4.2.) uhradí objednávateľovi  zmluvnú pokutu vo výške 0,05 % z ceny nedodaného predmetu plnenia za každý deň omeškania. Zaplatením zmluvnej pokuty nezanikajú práva objednávateľa na náhradu škody, ktoré vzniknú objednávateľovi porušením povinnosti dodávateľa.

Článok VII.
Záručná doba, zodpovednosť za vady, zodpovednosť za škodu

7.1. Dodávateľ zodpovedá za to, že predmet tejto zmluvy bude zhotovený podľa podmienok tejto zmluvy a že počas záručnej doby bude mať vlastnosti dohodnuté v tejto zmluve. 
7.2. Dodávateľ zodpovedá za nedostatky, ktoré má predmet v čase jeho odovzdania  objednávateľovi. Za vady, ktoré sa prejavili po odovzdaní diela zodpovedá iba  vtedy, ak boli spôsobené porušením jeho povinností.
7.3. Vadou diela sa rozumie odchýlka v kvalite, rozsahu a parametroch diela stanovených v položkovitom rozpočte, technickými normami, predpismi ako aj usmerneniami a požiadavkami objednávateľa v zmysle stavebných noriem.    
7.4. Zmluvné strany sa dohodli na záručnej dobe pre dielo 5 rokov, ktorá  začína plynúť odo dňa odovzdania a prevzatia diela objednávateľom, okrem dodávok kde záručnú dobu určil výrobca inak.
7.5. Zmluvné strany sa dohodli pre prípad nedostatkov diela, že počas záručnej doby má objednávateľ právo požadovať aby dodávateľ vady bezplatne odstránil. 
7.6. Dodávateľ je povinný reagovať na reklamáciu po jej obdržaní a dohodnúť s objednávateľom spôsob a primeranú lehotu odstránenia reklamovanej vady. Dodávateľ sa zaväzuje odstrániť reklamovanú vadu v čo najkratšom technicky možnom čase.

7.7. Ak jedna zo zmluvných strán spôsobí akúkoľvek škodu druhej zmluvnej strane vo vzťahu k zmluve, zodpovednosť za škodu sa bude spravovať ustanoveniami § 373 a nasl.  Obchodného zákonníka.
7.8. Ak objednávateľovi vznikne povinnosť vrátiť do štátneho rozpočtu finančné prostriedky (poskytnuté objednávateľovi zo štátneho rozpočtu) z dôvodu, že dodávateľ porušil ustanovenia tejto zmluvy, dodávateľ sa zaväzuje poskytnúť objednávateľovi náhradu škody vo výške vrátených finančných prostriedkov, s výnimkou prípadov, keď dodávateľ pri vynaložení všetkého úsilia nemohol zabrániť tomu, aby k porušeniu povinností nedošlo (vis major) a ak splnil oznamovaciu povinnosť podľa bodu 7.9. tejto zmluvy.
7.9. Ak má dodávateľ vedomosť o tom, že z objektívnych príčin nebude možné dodržať termín realizácie diela, je povinný túto skutočnosť bezodkladne písomne oznámiť  objednávateľovi s uvedením konkrétneho dôvodu.

Článok VIII.
Záverečné ustanovenia

8.1. Zmluvné strany sa dohodli, že právne záväzné úkony budú uskutočňované písomnou formou.
8.2. Zmeny a doplnky tejto zmluvy je možno vykonávať na základe dohody zmluvných strán iba formou písomných dodatkov k tejto zmluve, ktoré budú neoddeliteľnou súčasťou tejto zmluvy. K návrhu dodatkov tejto zmluvy  sa strany zaväzujú vyjadriť v lehote 3 pracovných dní od jeho doručenia.
8.3. Dodávateľ berie na vedomie, že predmet zmluvy je financovaný tiež  zo štátneho rozpočtu Slovenskej republiky na rok 2013 na činnosti súvisiace s bezpečnosťou cestnej premávky, je preto povinný spolupracovať s objednávateľom pri zabezpečení súčinnosti s týmito orgánmi, ako poskytovateľmi pomoci a podpory pre zhotovenie tohto diela.
8.4. Zmluvné strany sa zaväzujú riešiť prípadné spory, vyplývajúce z tejto zmluvy  formou zmieru prostredníctvom svojich poverených zástupcov. V prípade, že spor sa nevyrieši zmierom, ktorákoľvek zo zmluvných strán je oprávnená predložiť spor na rozhodnutie príslušného súdu.
8.5. Ak nie je dohodnuté v tejto zmluve inak, riadia sa právne vzťahy touto zmluvou zvlášť neupravené príslušnými ustanoveniami Obchodného zákonníka a ostatných súvisiacich právnych predpisov.
8.6. Neoddeliteľnou súčasťou tejto Zmluvy sú nasledujúce prílohy (kópie):
č. 1: Položkovitý rozpočet 
č. 2. Situačný výkres – prechod na Ulici Jilemnického
č. 3. Situačný výkres – prechod na Ulici Istvána Gyurcsóa
č. 4. Situačný výkres – merač rýchlosti, smer Dunajská Streda-Vrakúň
č. 5. Situačný výkres – merač rýchlosti, smer Vrakúň-Dunajská Streda
8.7. Táto zmluva nadobúda platnosť dňom podpisu všetkými zmluvnými stranami. V prípade rozdielnosti dátumov podpisu sa za deň platnosti považuje posledný dátum podpisu. 
8.8. Táto zmluva je s odkazom na ustanovenie § 5a zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov povinne zverejňovanou Zmluvou a nadobúda účinnosť dňom nasledujúcim po dni jej zverejnenia na webovom sídle objednávateľa.
8.9. Zmluvné strany si túto zmluvu prečítali, jej obsahu porozumeli a na znak súhlasu vlastnoručne podpísali.
8.10. Zmluva je vyhotovená v ôsmich rovnopisoch , z ktorých objednávateľ obdrží šesť rovnopisov a dodávateľ dva rovnopisy.

V Dunajskej Strede dňa .................			V...................dňa ......................

Za objednávateľa: 							Za dodávateľa: